**შპს ქართულ-ამერიკული უნივერსიტეტის**

**პრეზიდენტის 2016 წლის 29 დეკემბრის**

**#153 ბრძანების**

**დანართი #1**

**სასწავლო პროცესის მართვის ინსტრუქცია**

**მუხლი 1. ზოგადი დებულებანი**

1. ქართულ-ამერიკული უნივერსიტეტი ახორციელებს `უმაღლესი განათლების შესახებ~ საქართველოს კანონით გათვალისწინებულ სამივე საფეხურის აკადემიურ საგანმანათლებლო პროგრამას;
2. პირველი საფეხური - ბაკალავრიატის საგანმანათლებლო პროგრამა მოიცავს 240 კრედიტს;
3. დიპლომირებული მედიკოსის ერთსაფეხურიანი საგანმანათლებლო პროგრამა მოიცავს - 360 კრედიტს;
4. მეორე საფეხური - მაგისტრატურის საგანმანათლებლო პროგრამა მოიცავს 120 კრედიტს;
5. მესამე საფეხური - დოქტორანტურის საგანმანათლებლო პროგრამა მოიცავს 180 კრედიტს;
6. სწავლის ყოველი საფეხურის გავლის შემდეგ პირს ენიჭება შესაბამისი კვალიფიკაცია და ეძლევა დადგენილი ფორმის დიპლომი სტანდარტული დანართით;
7. პირს, რომელმაც არ ან ვერ დაასრულა შესაბამისი საგანმანათლებლო საფეხური, ეძლევა სათანადო მოწმობა;
8. ერთი კრედიტი მოიცავს სტუდენტის სასწავლო საქმიანობას (სტუდენტის დატვირთვას) 25-30 საათის განმავლობაში და მოიცავს როგორც საკონტაქტო, ასევე დამოუკიდებელ საათებს;
9. სტუდენტის დატვირთვა ერთი აკადემიური წლის განმავლობაში მოიცავს საშუალოდ 60 კრედიტს. საგანმანათლებლო პროგრამის ან/და სტუდენტის ინდივიდუალური სასწავლო პროგრამის თავისებურებების გათვალისწინებით, დასაშვებია სტუდენტის წლიური დატვირთვა აღემატებოდეს 60 კრედიტს ან იყოს 60 კრედიტზე ნაკლები, მაგრამ არ შეიძლება აღემატებოდეს 75 კრედიტს;
10. აკადემიური წელი ორ სემესტრიანია და მოიცავს 36-40 კვირას. ერთი სემესტრის ხანგრძლივობა შეადგენს 18-20 კვირას;
11. სტუდენტის დატვირთვა მოიცავს:

* ლექციაზე დასწრებას;
* სამუშაო ჯგუფში მუშაობას;
* პრაქტიკულ მეცადინეობას;
* ლაბორატორიულ მეცადინეობას;
* სასწავლო პრაქტიკას;
* გამოცდების მომზადება-ჩატარებას;
* სასწავლო-სამეცნიერო ნაშრომის (საბაკალავრო ნაშრომი, სამაგისტრო ნაშრომი, ფინანსური პროექტი, დოქტორანტის სასემინარო ნაშრომი, სადოქტორო დისერტაცია) მომზადებას;
* სასწავლო-სამეცნიერო ნაშრომის დაცვას და გამოსაქვეყნებლად მომზადებას.

1. თითოეული სასწავლო კურსი (სასწავლო პროგრამა), მისი თავისებურებებიდან გამომდინარე, ითვალისწინებს სწავლების ზემოჩამოთვლილ ერთ ან რამდენიმე ფორმას;

**მუხლი 2. სასწავლო პროცესის ორგანიზება**

1. უნივერსიტეტში სასწავლო პროცესის ორგანიზებას ახორციელებენ სკოლები (ფაკულტეტები), უნივერსიტეტის ხარისხის უზრუნველყოფის სამსახური;
2. აკადემიური პერსონალი და მოწვეული ლექტორები ვალდებულნი არიან სწავლება და სტუდენტთა შეფასება განახორციელონ სკოლის (ფაკულტეტის) საბჭოს, აკადემიური საბჭოს, დეკანისა და უნივერსიტეტის ხარისხის უზრუნველყოფის სამსახურის მიერ დამტკიცებული შესაბამისი სასწავლო კურსის სილაბუსის საფუძველზე.

**მუხლი 3. სტუდენტის შეფასება**

1. აკადემიური საგანმანათლებლო პროგრამით გათვალისწინებულ კომპონენტში კრედიტის მინიჭება შესაძლებელია სილაბუსით და საუნივერსიტეტო რეგულაციებით გათვალისწინებული სამუშაოს წარმატებით დასრულებისა და კანონმდებლობით გათვალისწინებული ერთ-ერთი დადებითი შეფასების მიღების შემთხვევაში;
2. სტუდენტთა შეფასება განისაზღვრება შემდეგი შეფასების სისტემის მიხედვით:

ა) ხუთი სახის დადებითი შეფასება:

ა.ა) (A) ფრიადი \_ შეფასების 91-100 ქულა;

ა.ბ) (B) ძალიან კარგი \_ მაქსიმალური შეფასების 81-90 ქულა;

ა.გ) (C) კარგი \_ მაქსიმალური შეფასების 71-80 ქულა;

ა.დ) (D) დამაკმაყოფილებელი \_ მაქსიმალური შეფასების 61-70 ქულა;

ა.ე) (E) საკმარისი \_ მაქსიმალური შეფასების 51-60 ქულა.

ბ) ორი სახის უარყოფითი შეფასება:

ბ.ა) (FX) ვერ ჩააბარა \_ მაქსიმალური შეფასების 41-50 ქულა, რაც ნიშნავს, რომ სტუდენტს ჩასაბარებლად მეტი მუშაობა სჭირდება და ეძლევა დამოუკიდებელი მუშაობით დამატებით გამოცდაზე ერთხელ გასვლის უფლება;

ბ.ბ) (F) ჩაიჭრა \_ მაქსიმალური შეფასების 40 ქულა და ნაკლები, რაც ნიშნავს, რომ სტუდენტის მიერ ჩატარებული სამუშაო არ არის საკმარისი და მას საგანი ახლიდან აქვს შესასწავლი.

1. სტუდენტის სწავლის შედეგის მიღწევის დონის შეფასება პროგრამის თითოეულ კომპონენტში მოიცავს შუალედურ და დასკვნით შეფასებას;
2. დაუშვებელია კრედიტის მინიჭება შეფასების მხოლოდ ერთი ფორმის (შუალედური ან დასკვნითი) გამოყენებით;
3. სტუდენტს შეუძლია მთელი სასწავლო პროცესის განმავლობაში ერთი და იგივე სასწავლო კურსი აიღოს მხოლოდ ოთხჯერ, მათ შორის, მიღებული დადებითი შეფასების გაუმჯობესების მიზნითაც;
4. დასკვნითი გამოცდის შეფასების მაქსიმალური ქულაა 40, დანარჩენი 60 ქულა ნაწილდება შუალედური შეფასების კომპონენტებს შორის;
5. შუალედურ შეფასებაში აუცილებელი კომპონენტია ერთი შუალედური გამოცდა, რომელიც ფასდება 20 ქულით. დანარჩენი 40 ქულა ნაწილდება აკადემიური საგანმანათლებლო პროგრამის და სასწავლო კურსის სპეციფიკის გათვალისწინებით სხვადასხვა კომპონენტებს შორის, რომელშიც შეიძლება იყოს მეორე შუალედური გამოცდაც, და დაწვრილებით გაიწერება სასწავლო კურსის სილაბუსში;
6. ამ მუხლის მე-7 პუნქტით გათვალისწინებული შუალედური გამოცდა, როგორც წესი, ტარდება სემესტრის მე-8 კვირას, დასკვნითი გამოცდა მე-17 კვირას;
7. სტუდენტს საპატიო მიზეზის არსებობისას შეუძლია შუალედური გამოცდის (გამოცდების) აღდგენა;
8. სასწავლო კომპონენტის სპეციფიკის გათვალისწინებით სკოლის საბჭოს შუამდგომლობის საფუძველზე აკადემიურმა საბჭომ შეიძლება განსაზღვროს ამ მუხლის მე-7 პუნქტისგან განსხვავებული შუალედური შეფასების სისტემა და ამ მუხლის მე-8 პუნქტისგან განსხვავებული დასკვნითი გამოცდის ჩატარების ვადა;
9. დასკვნით გამოცდაზე გასვლის უფლება ეძლევა სტუდენტს, რომელიც შუალედურ შეფასებაში დააგროვებს მინიმუმ 25 ქულას;
10. დასკვნითი გამოცდის მინიმალური სავალდებულო ქულაა 16;
11. სტუდენტი, რომელმაც მიიღო FX შეფასება დამატებით დასკვნით გამოცდაზე გადის იმავე სემესტრში. დასკვნით და შესაბამის დამატებით გამოცდებს შორის შუალედი არ შეიძლება იყოს 5 დღეზე ნაკლები;
12. საგანმანათლებლო პროგრამის კომპონენტების სწავლის შედეგების მიღწევის შეფასება სრულდება იმავე სემესტრში, რომელშიც იგი ხორციელდებოდა;
13. დისერტაციის, სამაგისტრო პროექტის/ნაშრომის ან სხვა სამეცნიერო პროექტის/ ნაშრომის შეფასება ხორციელდება იმავე ან მომდევნო სემესტრში, რომელშიც სტუდენტი დაასრულებს მასზე მუშაობას. დისერტაცია, სამაგისტრო პროექტი/ნაშრომი ან სხვა სამეცნიერო პროექტი/ნაშრომი ფასდება ერთჯერადად (დასკვნითი შეფასებით).
14. დოქტორანტის სადისერტაციო ნაშრომი ფასდება შეფასების შემდეგი სისტემის მიხედვით:

ა) ფრიადი (summa cum laude) \_ შესანიშნავი ნაშრომი;

ბ) ძალიან კარგი (magna cum laude) \_ შედეგი, რომელიც წაყენებულ მოთხოვნებს ყოველმხრივ აღემატება;

გ) კარგი (cum laude) \_ შედეგი, რომელიც წაყენებულ მოთხოვნებს აღემატება;

დ) საშუალო (bene) \_ საშუალო დონის ნაშრომი, რომელიც წაყენებულ ძირითად მოთხოვნებს აკმაყოფილებს;

ე) დამაკმაყოფილებელი (rite) \_ შედეგი, რომელიც, ხარვეზების მიუხედავად, წაყენებულ მოთხოვნებს მაინც აკმაყოფილებს;

ვ) არადამაკმაყოფილებელი (insufficient) \_ არადამაკმაყოფილებელი დონის ნაშრომი, რომელიც ვერ აკმაყოფილებს წაყენებულ მოთხოვნებს მასში არსებული მნიშვნელოვანი ხარვეზების გამო;

ზ) სრულიად არადამაკმაყოფილებელი (sub omni canone) \_ შედეგი, რომელიც წაყენებულ მოთხოვნებს სრულიად ვერ აკმაყოფილებს.

1. ამ მუხლის მე-16 პუნქტით გათვალისწინებული ერთ-ერთი დადებითი შეფასების მიღების შემთხვევაში დოქტორანტს ენიჭება დოქტორის აკადემიური ხარისხი;
2. ამ მუხლის მე-16 პუნქტის „ვ“ ქვეპუნქტით გათვალისწინებული უარყოფითი შეფასების მიღების შემთხვევაში დოქტორანტს უფლება ეძლევა ერთი წლის განმავლობაში წარადგინოს გადამუშავებული სადისერტაციო ნაშრომი, ხოლო მე-16 პუნქტის „ზ“ ქვეპუნქტით გათვალისწინებული უარყოფითი შეფასების მიღების შემთხვევაში დოქტორანტი კარგავს იგივე სადისერტაციო ნაშრომის წარდგენის უფლებას;
3. აკადემიურ საგანმანათლებლო პროგრამაში საბაკალავრო და სამაგისტრო ნაშრომის არსებობის შემთხვევაში მათი შეფასება წარმოებს ამ მუხლის მე-2 პუნქტში გათვალისწინებული შეფასების სისტემით;
4. მაგისტრატურის საგანმანათლებლო პროგრამის სამეცნიერო-კვლევითი კომპონენტისათვის ამ მუხლის მე-2 პუნქტის „ბ.ა.“ ქვეპუნქტით გათვალისწინებული შეფასების მიღების შემთხვევაში მაგისტრანტს უფლება ეძლევა გადამუშავებული სამეცნიერო-კვლევითი კომპონენტი წარადგინოს მომდევნო სემესტრის განმავლობაში. ხოლო ამ მუხლის მე-2 პუნქტის „ბ.ბ.“ ქვეპუნქტით გათვალისწინებული შეფასების მიღების შემთხვევაში მაგისტრანტი კარგავს იგივე სამეცნიერო-კვლევითი კომპონენტის წარდგენის უფლებას;
5. სტუდენტის საბოლოო სასკოლო (საფაკულტეტო) შიდა რეიტინგის დასადგენად და მათ წასახალისებლად სასწავლო პროცესის დასრულებისას გამოითვლება კუმულატიური ქულა, კუმულატიური ქულის გამოთვლა ასევე ხორციელდება ყოველი სემესტრის ბოლოს შემდეგი წესით: ყოველ სასწავლო კურსში სტუდენტის მიერ მიღებული ქულის რაოდენობრივი მაჩვენებელი მრავლდება სასწავლო კურსისათვის განკუთვნილი კრედიტის რაოდენობაზე და შემდეგ მიღებული რიცხვების საერთო ჯამი იყოფა სტუდენტის მიერ დაგროვილი კრედიტების რაოდენობაზე.

**მუხლი 4. სწავლის ხანგრძლივობა**

1. სწავლის ხანგრძლივობა პირველი საფეხურის (ბაკალავრიატი) აკადემიურ საგანმანათლებლო პროგრამაზე 4 წელია, დიპლომირებული მედიკოსის ერთსაფეხურიან საგანამანთლებლო პროგრამაზე - 6 წელი, მეორე საფეხურის (მაგისტრატურა) აკადემიურ საგანამანათლებლო პროგრამაზე - 2 წელი, ხოლო მესამე საფეხურის (დოქტორანტურა) აკადემიურ საგანამანათლებლო პროგრამაზე - 3 წელი;
2. აკადემიური დავალიანების მქონე სტუდენტს უფლება აქვს სწავლა გააგრძელოს საგანმანათლებლო პროგრამის ძირითადი ვადის ამოწურვის შემდეგ მხოლოს ორი წლის განმავლობაში;
3. სტუდენტს, რომელიც ვერ დააგროვებს საგანმანათლებლო პროგრამით გათვალისწინებულ კრედიტების რაოდენობას ზემოდ მითითებულ ვადაში, უწყდება სტუდენტის სტატუსი და ეძლევა სათანადო მოწმობა.

**მუხლი 5. საგანმანათლებლო პროგრამის შეცვლის ან გაუქმების შემთხვევაში სტუდენტების შემდგომი განათლებით უზრუნველყოფის მექანიზმი**

1. საგანმანათლებლო პროგრამის შეცვლის შემთხვევაში ქართულ-ამერიკული უნივერსიტეტი სტუდენტს სთავაზობს იმგვარ ინდივიდუალურ სასწავლო პროგრამას, რომლითაც უზრუნველყოფილი იქნება მისთვის იმ კვალიფიკაციის მინიჭება, რაც მიიღწეოდა იმ სასწავლო პროგრამის დასრულების შემდეგ, რომელზეც განხორციელდა სტუდენტის ჩარიცხვა. ამასთან, ინდივიდუალური პროგრამა უნდა შემუშავდეს სტუდენტის აქტიური მონაწილეობით და მასზე სტუდენტის გადაყვანა უნდა მოხდეს მისი თანხმობით;
2. საგანმანათლებლო პროგრამის გაუქმების შემთხვევაში ქართულ-ამერიკული უნივერსიტეტი სტუდენტს სთავაზობს სხვა ანალოგიური პროგრამით სწავლის გაგრძელების შესაძლებლობას, ხოლო ასეთი პროგრამის არ არსებობის ან სტუდენტის წინააღმდეგობის შემთხვევაში, უნივერსიტეტს არ აქვს პროგრამის გაუქმების უფლება. იგი იღებს ვალდებულებას, პროგრამა შეინარჩუნოს იმ მომენტამდე, ვიდრე არ განხორციელდება მასზე ჩარიცხული ყველა სტუდენტისათვის სრული განათლების მიცემა და შესაბამისი კვალიფიკაციის მინიჭება.

**მუხლი 6. სასწავლო ხელშეკრულება**

1. უნივერსიტეტი ყველა საფეხურის საგანმანათლებლო პროგრამის სტუდენტთან დებს სასწავლო ხელშეკრულებას;
2. სასწავლო ხელშეკრულება შევსებული და ხელმოწერილი უნდა იყოს უშუალოდ სტუდენტის მიერ, თუ სტუდენტი 18 წლის ასაკს მიუღწეველი პირია ხელშეკრულებას ხელს აწერს მისი კანონიერი წარმომადგენელიც;
3. სასწავლო ხელშეკრულება ფორმდება ორ ეგზემპლარად, ერთი ეგზემპლარი რჩება უნივერსიტეტს და იდება სტუდენტის პირად საქმეში, ხოლო მეორე \_ გადაეცემა სტუდენტს.